虛寂堂
作者：釋道潜
朝代：宋

paragraphs: 吾聞卓道士，操節如冰霜。
學窺老莊本，淵然閟光芒。
當時世莫識，落魄依四方。
嘗爲京洛游，不踐聲利場。
衣裾卷塵土，獨鶴翻南翔。
千里不駐足，飄飄指潯陽。
潯陽多名山，飛仙共徜徉。
晚歲隠城郭，古宮極凄凉。
千金售鄰壤，增築成虛堂。
流塵斷四壁，虛白浮中央。
惜哉今已往，吊影空歎傷。
頼有賢弟子，黄冠挺昂藏。
區區慕高格，綽欲傳芬芳。
逐客蘇太史，堂堂國之良。
言爲天下重，墨妙逾珪璋。
爲君易華榜，庭戶增輝光。
風流滿江左，知子非尋常。